Gestrande seeskilpad gered‘n Visserman het die skilpad by Zinkwazi-strand opgemerk. (Foto: Saambr/Facebook) ŉ Jong seeskilpad is verlede week gered en na uShaka Marine World in Durban geneem, nadat hy op ŉ strand in KwaZulu-Natal gevind is. Die groenseeskilpad is deur ŉ visserman by Zinkwazi-strand gevind, wat kort daarna die Nasionale Seereddingsinstituut (NSRI) ontbied het. Die skilpad was glo vir ŉ kort tydperk op die strand en die NSRI kon hom ongedeerd na die gewilde akwarium se rehabilitasiesentrum neem. “Die skilpad was in ŉ goeie toestand met geen uitwendige beserings nie,” het die Suid-Afrikaanse vereniging vir marienebiologienavorsing (Saambr) in ŉ Facebook-plasing geskryf. Volgens Saambr was daar egter ŉ klein hoeveelheid epibiota – ŉ organisme wat op die oppervlak van ŉ ander lewe – op die skilpad se dop gevind. “Hy was uitgeput en het min tot geen reaksie getoon nie, so toe los ons hom vir die aand in ŉ vlak swembad in die rehabilitasiesentrum om te rus.” Die volgende dag is x-strale van die skilpad geneem, wat ŉ paar afwykings in die grootte van sy longe gewys het. “Al wat ons kan doen, is hom noukeurig dophou. Hy kry wel antibiotika en rus meestal.” Dié skilpad, wat Loki gedoop is, se toestand het Saterdag begin verbeter en hy het selfs een van die werkers by die sentrum probeer byt. “Ons is optimisties dat hy met goeie sorg en baie aandag binnekort sal herstel.”